Նախագահ Թրամփի վեցամսյա նախագահությունը
Բոլորեց նախագահ Դոնալդ Թրամփի նախագահության 6-րդ ամիսը: Այս պահի դրությամբ մեծ ձեռքբերումներ չկան նրա կողմից: Դեմոկրատները շարունակում են քննադատել նախագահ Թրամփի նախաձեռնությունները՝ հանդես գալով ընդդիմության դերում:
Սպիտակ Տանը կազմակերպվել էր տոնակատարություն հանրապետականների կողմից, այն բանից հետո, երբ Ներկայացուցիչների պալատում ընդունվեց առողջապահական նոր օրինագիծը, որը պետք է փոխարինի Օբամաքեյրին։ Չնայած դրա հաստատումը Սենատում հարցականի տակ է, օրինագծի ընդունումը ներկայացուցիչների պալատում դիտարկվեց որպես փառահեղ հաղթանակ: «Ես կարճ ժամանակ է, որ զբաղվում եմ քաղաքականությամբ և գալիս եմ այլ ոլորտից: Ինչպե՞ս եմ ինձ զգում այս դերում: Ես նախագահ եմ, լսում եք՝ նախագահ: հավատաք, թե ոչ»,- ասել է նախագահ Թրամփը։ Այդուհանդեձ Թրամփը շատ դժվարությունների է հանդիպում իր նախընտրական խոստումները իրականացնելու հարցում: Նրան շարունակում են քննադատել ինչպես հասարակական կազմակերպություններն, այնպես էլ՝ դեմոկրատները: Դեմոկրատները պնդում են, որ միլիոնավոր մարդիկ կտուժեն և կկորցնեն առողջապահական ապահովագրությունը, եթե վերանայվի Օբամաքեյրը: Եվ դա բացասաբար կազդի հանրապետականների քաղաքական վարկանիշի վրա: «Ընտրվելն ու կառավարելը տարբեր բաներ են: Ամերիկյան պատմությանը հայտնի չեն փորձառություն չունեցող նախագահներ, ովքեր գալով Սպիտակ Տուն, իրենց շրջապատում են պետական կառավարման ոլորտում փորձառություն չունեցող մարդկանցով: Դա էլ խնդիրներ է ստեղծում վարչակազմում»,- ասում է Ջոն Հուդակը Բրուքինգսի հաստատությունից: Որպես գործարար Թրամփը յուրահատուկ էր: Սակայն ներկայումս նախագահ Թրամփը գիտակցում է, թե որքան դժվար է լինել քաղաքական գործիչ, անգամ այն անձի համար, ում հաղթանակն ընտրություններում ցնցեց երկիրը: